Mārtiņa Bunkus slepkavība

Mārtiņa Bunkus slepkavība bija noziegums, kurā algots slepkava 2018. gada 30. maijā Rīgā nošāva zvērināto advokātu un maksātnespējas administratoru Mārtiņu Bunku.

 Priekšvēsture 
Pārtikas vairumtirgotājs SIA "Rego Trade" par maksātnespējīgu atzīts tika 2008. gada pavasarī. Pēc stāšanās maksātnespējas administratora amatā Bunkus konstatēja, ka uzņēmuma bijušie valdes locekļi — Mihails Uļmans, Aleksandrs Budovskis un Dans Vapne — pirms maksātnespējas pasludināšanas izsaimniekojuši "Rego Trade" aktīvus, tāpēc administrators pret viņiem vērsās tiesā ar prasībām par naudas līdzekļu piedziņu.

Latvijas Augstākās tiesas Civillietu tiesu palāta 2012. gadā apmierināja Bunkus prasību, un no Mihaila Uļmana par labu uzņēmumam piedzina 265 626 latus (377 952 EUR).

Bunkus 2016. gadā bija vērsies policijā un tika uzsākts kriminālprocess par nāves draudiem, kas radušies Bunkus ikdienas maršruta posmā gar Rīgas Meža kapiem, kad kāds pretim braucoša motocikla pasažieris vērsis ieroci uz Bunkus pusi.

 Notikumi 
Mārtiņu Bunku ar vairākiem šāvieniem noslepkavoja 2018. gada 30. maija rītā ap 8:40, kad viņš brauca savā mašīnā gar Rīgas Meža kapiem. Netālu no notikuma vietas atrada sadedzinātu Volkswagen LT automašīnu ar viltotiem valsts numuriem un ar paštaisītu ieroča statīvu.

2021. gada vasarā izplatījās ziņas, ka viens no iespējamiem Bunkus slepkavības izpildītājiem apcietināts Ukrainā, saistībā ar kādu citu noziegumu, bet izmeklēšanas laikā viņš esot sācis liecināt arī saistībā ar Bunkus slepkavību.

2022. gada 24. maijā Valsts policija atklāja, ka slepkavības lietā ir noskaidroti iesaistītie, tajā skaitā pasūtītāji un izpildītāji.

Tika aizturēts uzņēmējs Mihails Uļmans un veikalu tīkla "Mego" līdzīpašnieks Aleksandrs Babenko. 2022. gada novembrī Valsts policija pabeidza izmeklēšanu un lūdza prokuratūru uzsākt kriminālvajāšanu pret četrām personām.

 Apsūdzības 
 Viktors Krivošejs (dzimis 1974. gadā), Krievijas pilsonis, apsūdzēts par slepkavību sevišķi pastiprinošos apstākļos organizētā grupā, par šaujamieroča, šaujamieroča būtisko sastāvdaļu, munīcijas nelikumīgu apriti un par pirmstiesas kriminālprocesā iegūto ziņu izpaušanu.
 Aleksandrs Babenko (1961), veikalu tīkla "Mego" lielākais īpašnieks, apsūdzēts par slepkavību sevišķi pastiprinošos apstākļos organizētā grupā, slepkavības uzkūdīšanu un atbalstīšanu.
 Mihails Uļmans (1953), SIA "Mono" līdzīpašnieks un "LPB bankas" labuma guvējs, apsūdzēts par slepkavības uzkūdīšanu un slepkavību sevišķi pastiprinošos apstākļos organizētā grupā.
 Arkādijs Judins (1970) apsūdzēts par slepkavību sevišķi pastiprinošos apstākļos organizētā grupā.

2022. gada 8. decembrī Rīgas tiesu apgabala prokuratūra informēja, ka šāvējs ir 1974. gadā dzimušais Krievijas pilsonis Viktors Krivošejs, bet slepkavības organizētājs jau bija miris vardarbīgā nāvē. Apcietinātie uzņēmēji Aleksandrs Babenko un Mihails Uļmans tika apsūdzēti slepkavības pasūtīšanā, solot maksāt 300 tūkstošus eiro. Tie paši cilvēki 2016. gadā bija veikuši Mārtiņa Bunkus slepkavības pirmo mēģinājumu.Bunkus slepkavības lietā — apsūdzības trim personām lsm.lv 2022. gada 8. decembrī

Vēlāk kļuva zināms, ka par Bunkus slepkavības tiešo organizatoru izmeklētāji uzskata Genādiju Vaļaginu, kuru 2022. gada martā nošāva viņa automašīnā pie bāra Pļavniekos. Bunkus slepkavības gatavošana notikusi Vaļagina dibinātajai akciju sabiedrībai "A.V.V." piederošajā 11 hektārus lielā īpašumā Katlakalnā.Bunkus slepkavības lieta izmeklētājiem skaidra līdz pat detaļām lsm.lv 2023. gada 14. maijā

 Tiesa 
Bunkus krimināllietu tiesai nodeva 2023. gada 26. aprīlī. 2024. gada septembrī prokurors krimināllietā apsūdzētajiem Aleksandram Babenko un Mihailam Uļmanam prasīja piemērot 20 gadu cietumsodu, bet slepkavības izpildīšanā apsūdzētajam Viktoram Krivošejam — mūža ieslodzījumu.Bunkus slepkavības lietā apsūdzētajiem Babenko un Uļmanam prasa 20 gadu cietumsodu lsm.lv 2024. gada 30. septembrī 2024. gada 15. oktobra tiesas sēdē visi apsūdzētie norādīja, ka tiesas process bijis sasteigts, nav pieticis laika sagatavoties pēdējam vārdam.Bunkus slepkavības lieta: apsūdzētie kritizē īsu laiku pēdējā vārda sagatavošanai lsm.lv 2024. gada 15. oktobrī

2024. gada 29. oktobrī Rīgas pilsētas tiesa Mihailam Uļmanam un Aleksandram Babenko piesprieda 15 gadu cietumsodus, bet Viktoram Krivošejam mūža ieslodzījumu. Tāpat tiesa nolēma no apsūdzētajiem par labu Bunkus ģimenei piedzīt morālā kaitējuma kompensāciju 171 462 eiro apmērā.Bunkus slepkavības pasūtītājiem tiesa piespriež 15 gadus cietumā, šāvējam — mūža ieslodzījumu lsm.lv 2024. gada 29. oktobrī

 Atsauces 

 Ārējās saites 
 Martins Bunkus Justice Foundation 

Kategorija:Slepkavības
Kategorija:2018. gads Latvijā